המונח "הריבוע הכחול" מפנה לכאן. לערך העוסק בקונצרן השקעות, ראו אלון רבוע כחול ישראל.

מרכול של רשת "מגה בעיר" עם שלוחה של "עדן טבע מרקט" בהרצליה
סמליל תת-הרשת "מגה בעיר"
סמליל "מגה אונליין" אתר הקניות דרך הרשת
סמליל תת-הרשת "זול בשפע"
סמליל מועדון הלקוחות של "YOU"
סמליל מותג "מגה מרקט" שנוצר בניסיון להחיות את מותג מגה על ידי יינות ביתן
**גלובל ריטייל ק.י. (מ.ר.) בע"מ**, שעד 2023 נקראה **מגה קמעונאות בע"מ**, וקודם לכן נקראה "ריבוע כחול - ישראל בע"מ", היא רשת מרכולים ישראלית המוכרת תחת המותגים **קרפור**, **מגה** ו**מגה בעיר** (ובעבר: **קו אופ הריבוע הכחול**).

הרשת הייתה בבעלות מלאה של אלון רבוע כחול ישראל בע"מ, ומחזורה השנתי היה מעל שבעה מיליארד ש"ח. ב-2011 תפסה הרשת מקום שני מנתח השוק הישראלי עם 22.4%. לאחר שנקלעה להפסדים כבדים אישר בית המשפט הקפאת הליכים לחברה, ומינה נאמנים לתקופה זו. ב-1 ביולי 2016 עברה החברה לבעלות רשת יינות ביתן. במאי 2023 הוסבו אחדים מסניפי הרשת למותג "קרפור", עם כוונה להסב את כל סניפי הרשת למותג זה. 

בנובמבר 2021 הפעילה הרשת 91 סניפים, כולל מספר סניפי רכישה באון ליין בלבד דרך אתר האינטרנט של הרשת. הערים המרכזיות בהן פועלת הרשת הן תל אביב, עם 21 סניפים, וחיפה עם 7 סניפים.

היסטוריה
--------

החל משנות העשרים ארגן המשביר המרכזי אגודות לקואופרציה צרכנית בערים ובמושבות, כלומר אגודות המנצלות את השיתוף בכוח הקנייה של החברים על מנת לרכוש מוצרים בסיטונאות מהספקים ולמכרם לחברים במחיר נמוך ממחיר השוק הקמעונאי. לכל חבר באגודה הצרכנית הייתה מניה שהקנתה לו חברות באגודה ואפשרות לבחור לוועד המנהל שלה. אגודות ה"קו-אופ" השונות אוגדו במסגרת "ברית הקואופרציה הצרכנית בישראל" שהוקמה על ידי המשביר המרכזי וחברת העובדים של ההסתדרות הכללית של העובדים בארץ ישראל בשנת 1932.

ב-1972 התמזגה קו-אופ תל אביב עם "דן השרון אגודה צרכנית שיתופית", והוקמה קואופ תל אביב דן השרון, אגודה צרכנית שיתופית שמספר חבריה הגיע לכמה עשרות אלפים.

ב-1982 התמנה למנכ"ל הרשת בני גאון. בהנהלתו הפכה הרשת לחברה רווחית וצומחת. חברה בת בשם "יחדיו - חברה להספקה במחוז ת"א", שהוקמה עוד בשנת 1961, הפכה לחברה ציבורית ב-1988, כשהשתחררה מחברת העובדים של ההסתדרות והנפיקה איגרות חוב לציבור. ב-1991 הונפקו מניותיה לראשונה בבורסה תחת השם "הריבוע הכחול נכסים והשקעות בע"מ". חברה זו כללה רק חלק מסניפי הרשת, וכן אחזקה של כ-80% במניות המשביר לצרכן, שנמכרו מאז.

בשנות התשעים צמחו מאוד עסקי החברה, בין היתר כתוצאה מגידול באוכלוסייה בעקבות העלייה ההמונית מברית המועצות לשעבר, וכן שינוי בטעמי הציבור וברמת המינוע, שהביאו את הרשת לפתוח את רשת חנויות הדיסקאונט "סופר-סנטר", ומאוחר יותר את רשת ההיפרמרקטים "מגה".

המיתון בתחילת המאה ה-21 לא פסח על הרשת, אם כי היא צלחה אותו תוך פגיעה קלה יחסית. ב-2003 נרכשה החברה האם "ריבוע כחול ישראל" על ידי קבוצת ברונפמן-אלון, ותמורת המכירה חולקה בין חברי האגודה השיתופית לאחר הליך משפטי ממושך. שמה של החברה האם שונה ל"אלון ריבוע כחול". ב-2007 רכשה קבוצת אלון את החזקותיה של קבוצת ברונפמן בחברה.

ב-2006 רכשה קבוצת אלון את רשת AM:PM ב-143 מיליון ש"ח. לאחר הרכישה הורה מנכ"ל קבוצת אלון, דודי ויסמן, להפסיק מכירת מזון לא כשר בסניפי הרשת, אך סניפיה נותרו פתוחים בשבת ובשל כך נאלץ ויסמן להתמודד עם חרם חרדי על עסקיו, ובהם רשת "שפע שוק", תת-רשת של "מגה קמעונאות" שפנתה למגזר החרדי. עקב החרם נאלץ ויסמן לסגור את רשת "שפע שוק" ובמקומה פתח את רשת "זול בשפע", אך גם היא נחלה כישלון והציבור החרדי הדיר את רגליו מהרשת.

ממרץ 2008 עד ינואר 2013 היה זאב וורמברנד מנכ"ל הרשת.

בשנת 2008 רכשה הרשת 50% מהחזקות חברת התיירות "נופש ישיר" מתשלובת איסתא.

בסוף 2008 הקימה הרשת תת-רשת זולה בשם "מגה בול".

בשנת 2010 רכשה החברה האם את מניות חברת הדלק דור אלון מקבוצת אלון, והעבירה את עסקי קמעונאות המזון לתוך החברה הפרטית - "מגה קמעונאות".

ב-13 במאי 2012 גזר בית המשפט על הרשת לשלם קנס של 130 אלף ש"ח בגין הטעיית צרכנים בעקבות גביית הרשת מהצרכן מחיר שונה מהמחיר המפורסם על המוצר. ביולי 2012 מכרה הרשת שישה סניפים למחסני השוק.

בשנים 2012-2015 הפעילה את החברה הסלולרית הווירטואלית YouPhone (אלון סלולר) שפעלה על התשתית של חברת פרטנר תקשורת, עד למכירתה לפלאפון תקשורת.

בנובמבר 2013 פתחה הרשת מותג חנויות דיסקאונט נוסף בשם "You" שהחליף בהדרגה את המותג "מגה בול".
בדצמבר 2013 השיקה החברה מותג חנויות נוסף בשם "הצרכניה של You", מותג של חנויות קטנות בתוך הערים.

ביוני 2014 פתחה הרשת בבני ברק את הסניף הראשון של המותג תכל'ס, בשותפות עם איש העסקים החרדי אריה וולפסון (30%). הסניף נסגר ביולי 2015.

בשנת 2015, לאחר שהפסדיה המצטברים מאז 2011 הגיעו ל-762 מיליון ש"ח, נקלעה הרשת למשבר כספי חמור, שהוביל לבקשתה להגיע להסדר חובות, שאושר בבית המשפט. בעקבות המשבר נאלצה לסגור עשרות מסניפיה, ושבעה מהם נקנו על ידי רשת רמי לוי שיווק השקמה. באוגוסט 2015 נמכרה החברה בת "עדן טבע מרקט", שנקלעה לקשיים, לרשת המתחרה "טיב טעם". בדו"ח הכספי לרבעון השלישי של 2015 הציגה "מגה" הפסד תפעולי של 154 מיליון ש"ח, ובדו"ח נרשמה הערת עסק חי. כחלק מתהליך ההבראה מכרה הרשת 8 מסניפי You לרשת ויקטורי, תמורת 35 מיליון ש"ח, ו-9 סניפים נמכרו לרשת יוחננוף תמורת 60 מיליון ש"ח. סניפי You הנותרים נמכרו לרמי לוי שיווק השקמה ולמחסני השוק.

בינואר 2016 אישר בית המשפט הקפאת הליכים לחברה לשלושים ימים, ומינה נאמנים לתקופה זו. בהמשך הוארכה הקפאת ההליכים בשלושה חודשים. ב-1 ביולי 2016 עברה החברה לבעלות רשת יינות ביתן.

ב-2019 דווח כי בעלת השליטה (החל מ-2016) יינות ביתן, מתכננת למחוק את מותג "מגה בעיר" ולהסב את סניפיה ל"יינות ביתן בעיר".

בנובמבר 2020 הכריזה יינות ביתן כי היא מקימה רשת מוזלת חדשה תחת המיתוג "מגה מרקט" בניסיון להחיות את המותג "מגה".

השלט ב-SUPER רמת השרון
במאי 2021 רכשה חברת אלקטרה מוצרי צריכה את השליטה ברשת הסופרמרקטים יינות ביתן, והעסקה כללה גם את רשת מגה קמעונאות. במרץ 2022 חתמה החברה על מזכר הבנות עם רשת המרכולים קרפור, לפיו המותגים יינות ביתן ומגה יימחקו ו-150 סניפים יוסבו לסניפי רשת קרפור. סניפים ראשונים שהוסבו קיבלו את השם "SUPER", שהוחלף במאי 2023 לשם "קרפור". לפני ההסבה שינתה החברה את שמה לשם "גלובל ריטייל ק.י. (מ.ר.) בע"מ".

מבנה הרשת
---------

לרשת נוכחות בולטת באזור תל אביב והמרכז, בשל התפתחותה ההיסטורית, וייצוג נמוך יחסית באזור הצפון ובירושלים.
החברה מאחדת תחתיה מספר תת-רשתות עיקריות:

* **מגה** - מותג חנויות הדיסקאונט של הרשת.
* **מגה בעיר** - רשת חנויות שכונתיות, העוסקות בעיקר במזון. יתרונן הוא הקרבה למרכזי המגורים.
* **זול בשפע** - רשת המצהירה על עצמה כבעלת מחירים נמוכים עם כשרות למהדרין, ופונה בעיקר לציבור החרדי.
* **You** - מותג חנויות דיסקאונט נוסף של החברה, שהחליף בשנת 2014 את תת-הרשת "מגה בול", ובחצי השני של שנת 2015 נמכר כמעט כולו, להוציא שתי חנויות, לרשתות אחרות.
* **הצרכניה של You** - מותג חנויות קטנות במיוחד שפועל בתוך הערים עצמם במרכזי שכונות מגורים.
* "**מגה אונליין**" (לשעבר "**מגה באינטרנט**") שירות מקוון המאפשר לבצע קניות דרך האינטרנט או באמצעות הטלפון.

בעבר פעלו תת-רשתות נוספות:

* **מגה בול** - מותג חנויות דיסקאונט, שהוקם בעיקר במטרה להתחרות במותג "שופרסל דיל" של קבוצת שופרסל. נסגר ביולי 2015 והוחלף במותג "You".
* **תכל'ס** - מותג שהיה אמור לפנות בעיקר לציבור החרדי, נפתח סניף יחיד ביוני 2014 ונסגר ביולי 2015.

בנוסף הפעילה הרשת מועדוני לקוחות בשם "You" ו"זול בשפע".

קישורים חיצוניים
----------------

* אתר מגה באינטרנט
* אתר אלון רבוע כחול ישראל בע"מ
* אלון רבוע כחול ישראל בע"מ, באתר הבורסה לניירות ערך בתל אביב

* אלון רבוע כחול ישראל בע"מ, באתר "מאיה"
* נורית קדוש, מוטי קרן סוגר שנה כמנכ"ל מגה עם הרבה ניסויים בשיווק, באתר כלכליסט, 10 בפברואר 2014
* אילנית חיות, ‏ניתוח "גלובס": אלה הבעיות הכי גדולות של רשת מגה, באתר גלובס, 19 בפברואר 2015
* נורית קדוש, מוטי קרן: המנכ"ל שהגיע להציל את הספינה השוקעת, וטבע, באתר כלכליסט, 1 ביוני 2015
* מירב קריסטל, מקו-אופ הריבוע הכחול ועד You: תולדות מגה, באתר ynet, 18 ביולי 2015
* אתר למנויים בלבד עדי דברת, הבעלים שהתעלם, המנהל שנכשל, השותף שלא שאל, באתר TheMarker‏, 22 בינואר 2016

הערות שוליים
------------

1. 1 2 3 4 5  מגה קמעונאות בע"מ: נתונים כספיים באתר מאי"ה.
2. ↑  גיל קליאן, ניתוח "כלכליסט": המהפכה הקמעונאית של רשת כמעט־ביתן, באתר כלכליסט, 15 ביולי 2012
3. ↑  קבוצה בבעלות מתיו ברונפמן, בעל השליטה בבנק דיסקונט, ושלום פישר. השניים מחזיקים בעשור השני של המאה ה-21 בנתח מהרשת המתחרה, שופרסל.
4. ↑  אלי שמעוני, דודי ויסמן רוכש את רשת AM:PM, באתר ynet, 1 בנובמבר 2006
5. ↑  אורנה יפת, AM:PM מפסיקה למכור מזון לא כשר, באתר ynet, 15 בינואר 2007
6. ↑  אילנית חיות, ‏נאמני מגה: חרם החרדים על שפע שוק הוסר; ועדת הרבנים: יש מו"מ, באתר גלובס, 3 בפברואר 2016
7. ↑  גלי ברגר, מגה בול: מחירים זולים, מותג פרטי בכניסה וחור במקום מעדנייה, באתר כלכליסט, 21 בדצמבר 2008;  
אורנה יפת וגלי ברגר, רבוע כחול השיקה את מגה בול: "זו תהיה הרשת שתציע את המחירים הכי זולים", באתר כלכליסט, 23 בדצמבר 2008
8. ↑  מירב קריסטל, רשת חדשה למגה; יופחת מס' הסניפים הזולים, באתר ynet, 19 בנובמבר 2013
9. ↑  אתר למנויים בלבד עדי דברת-מזריץ, מגה זזה לאט בעולם שמשתנה מהר, באתר TheMarker‏, 24 בדצמבר 2013
10. ↑  שאול כהנא, ‏למרות שהוחרם: ויסמן שותף ברשת חדשה לציבור החרדי, באתר כיכר השבת, 12 ביוני 2014
11. ↑  אתר למנויים בלבד יורם גביזון, מגה חושפת את ההפסדים שהסתתרו בדו"חות: "ישראכרט דורשת שנפרע מיידית הלוואה", באתר TheMarker‏, 29 ביוני 2015
12. ↑  אתר למנויים בלבד עדי דברת-מזריץ, ההצבעה הדרמטית על הסדר החובות של מגה: הספקים הגדולים הצביעו בעד, באתר TheMarker‏, 12 ביולי 2015  
מירב קריסטל ונועם (דבול) דביר, יו"ר מגה: "נפילת הרשת תטלטל את שוק המזון", באתר ynet, 12 ביולי 2015
13. ↑  אתר למנויים בלבד עדי דברת-מזריץ, חמצן לשבועיים או סוף למשבר? בית המשפט אישר את הסדר החוב של מגה, באתר TheMarker‏, 14 ביולי 2015
14. ↑  מנכ"ל "מגה": "בימים הקרובים נסגור 32 סניפים", באתר של "רשת 13", 13 ביולי 2015 (במקור, מאתר "nana10")
15. ↑  נורית קדוש, רמי לוי מאשר: ירכוש 7 סניפים של מגה תמורת 38 מיליון שקל, באתר כלכליסט, 20 ביולי 2015
16. ↑  אילנית חיות, ‏טיב טעם תרכוש את רשת עדן טבע מרקט בכ-29 מיליון שקל, באתר גלובס, 16 באוגוסט 2015
17. ↑  אתר למנויים בלבד מגה: הפסד תפעולי של 154 מיליון שקל, ירידה של מיליארד שקל בהכנסות - והערת "עסק חי", באתר TheMarker‏, 1 בדצמבר 2015
18. ↑  נורית קדוש, מכירת סניפי you לויקטורי ויוחננוף נחתמה בלילה: מגה תקבל גלגל הצלה של 95 מיליון שקל, באתר כלכליסט, 4 בדצמבר 2015
19. ↑  אילנית חיות, ‏מגה ממשיכה להתכווץ: מכרה 6 סניפי YOU לרמי לוי ומחסני השוק, באתר גלובס, 7 בדצמבר 2015
20. ↑  זוהר שחר לוי ונורית קדוש, לקראת פתיחת סניפי מגה מחר: הושגו הסכמים עם הספקים העיקריים, באתר כלכליסט, 18 בינואר 2016
21. ↑  אתר למנויים בלבד עדי דברת-מזריץ, נחתם הסכם לרכישת מגה: האם המחירים בערים יוזלו?, באתר TheMarker‏, 30 ביוני 2016
22. ↑  נורית קדוש, רשת יינות ביתן מחסלת את מותג מגה בעיר, באתר כלכליסט, 17 באפריל 2019
23. ↑  אלקטרה צריכה חתמה על הסכם לרכישת השליטה ביינות ביתן, באתר גלובס, 5 במאי 2021
24. ↑  מירב קריסטל, קרפור מגיעה לישראל: סניפי יינות ביתן ומגה יוסבו לסניפים של הרשת הצרפתית, באתר ynet, 6 במרץ 2022
25. ↑  מירב קריסטל, קרפור? לסניפים בישראל יקראו בינתיים "SUPER", באתר ynet, 31 באוגוסט 2022
26. ↑  רשימת חברות בנות/קשורות בקבוצת גלובל ריטייל ק.י בע"מ

  


| ישראלישראל רשתות מרכולים בישראל |
| --- |
| 

|  |
| --- |
| ‏AM:PM‏ • ‏Merkaza‏ • אושר עד • ויקטורי • זול ובגדול • חצי חינם • טיב טעם • יינות ביתן (כולל: מחסני כמעט חינם, מגה קמעונאות, זול בשפע) • יוחננוף • מחסני השוק (כולל: קואופ ישראל) • נתיב החסד (כולל: בר כל) • סאלח דבאח ובניו • פרשמרקט (כולל: מחסני להב, סופר דוש) • קינג סטור • קשת טעמים • רמי לוי שיווק השקמה (כולל: סופר קופיקס) • שופרסל (כולל: קלאבמרקט, קו-אופ צפון) |

 |